
       Na osnovu čl. 12 i 35 Odluke o obrazovanju radnih tijela Skupštine Glavnog grada - Podgorice (″Službeni list Crne Gore - opštinski propisi″, broj 31/19, 50/23, 23/25 i 51/25), Odbor za finansije, privredu i razvoj  Skupštine Glavnog grada - Podgorice, podnosi –
I Z V J E Š T A J

Odbor za finansije, privredu i razvoj Skupštine Glavnog grada - Podgorice, na sjednici održanoj 1. oktobra 2026. godine, kojoj je prisustvovalo 5 članova, razmatrao je sljedeće materijale:

1. Razmatranje  6 Amandmana na Predlog odluke o umanjenju plaćanja poreza na nepokretnosti usljed štete nastale od elementarne nepogode, koje je podnijela odbornica Ranka Otašević.

***
Odbor je, sa  5 glasova ″za”, prihvatio Amandman 1, kojim se predlaže: U članu 2 stav 2 poslije riječi: „poreski obveznik“ dodaje se zarez i riječi: „u roku od godinu dana od dana dobijanja zapisnika iz stava 1 ovog člana.“

Odbor je, sa  5 glasova ″za”, prihvatio Amandman 2, kojim se predlaže: U članu 3 riječi: „nadležni organ lokalne uprave“ zamjenjuju se riječima: „organ lokalne uprave nadležan za poslove utvrđivanja poreza (u daljem tekstu: Uprava)“.

	U članu 6 riječi: „Nadležni organ lokalne uprave“ zamjenjuju se riječju „Uprava“.

Odbor je, sa  5 glasova ″za”, prihvatio Amandman 3, kojim se predlaže: Član 4 mijenja se i glasi:
„Član 4
	Poreski obveznik čija je nepokretnost pretrpjela potpunu ili djelimičnu štetu usljed elementarne nepogode može biti procentualno ili u potpunosti oslobođen plaćanja poreza na nepokretnosti na kojima je nastala šteta za godinu u kojoj je nastala šteta.
	Izuzetno od stava 1 ovog člana, nadležni organ lokalne uprave će po službenoj dužnosti izvršiti ponovnu procjenu tržišne vrijednosti nepokretnosti i obračun poreza na nepokretnosti za poreske obveznike čije su nepokretnosti pretrpjele štetu usljed elementarnih nepogoda izazvane požarima tokom 2025. godine.“

Odbor je, sa  5 glasova ″za”, prihvatio Amandman 4, kojim se predlaže: U članu 5 brišu se stavovi 2 i 3.

Odbor je, sa  5 glasova ″za”, prihvatio Amandman 5, kojim se predlaže: Poslije člana 5 dodaje se novi član 6 koji glasi:
„Član 6
Uprava može po službenoj dužnosti da izvrši umanjenje ili oslobađanje od plaćanja poreza na nepokretnosti na način predviđen ovom Odlukom.“

Odbor je, sa  5 glasova ″za”, prihvatio Amandman 6, kojim se predlaže: Dosadašnji članovi 6 i 7 postaju čl. 7 i 8.
***
Odbor, je, sa 5 glasova ″za″, zaključio da predloži Skupštini da usvoji Predlog odluke o umanjenju plaćanja poreza na nepokretnosti usljed štete nastale od elementarne nepogode, u inoviranom tekstu.

2. Za izvjestioca Odbora na 22. sjednici Skupštine određen je Vladimir Bulatović, predsjednik Odbora.

